Document ID: 32007D0130

KOMISSION PÄÄTÖS,
tehty 20 päivänä helmikuuta 2007,
päätöksen 2003/71/EY muuttamisesta sen soveltamisajan jatkamiseksi sekä päätöksen 2003/70/EY kumoamisesta
(tiedoksiannettu numerolla K(2007) 492)
(ETA:n kannalta merkityksellinen teksti)
(2007/130/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 7 kohdan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 6 kohdan,
sekä katsoo seuraavaa:
(1)
Koska Färsaarilla esiintyi lohen tarttuvaa anemiaa (ISA), komissio teki tietyistä Färsaarilla esiintyvää lohen tarttuvaa anemiaa koskevista suojatoimenpiteistä 29 päivänä tammikuuta 2003 päätöksen 2003/71/EY (3). Päätöstä sovelletaan 31 päivänä tammikuuta 2007.
(2)
Euroopan yhteisön sekä Tanskan hallituksen ja Färsaarten maakuntahallituksen välistä sopimusta täydentävän eläinten terveyttä koskevan pöytäkirjan soveltamissäännöksistä tehdyn päätöksen N:o 1/2001 muuttamisesta 8 päivänä joulukuuta 2005 tehdyllä EY-Färsaaret-sekakomitean päätöksellä N:o 2/2005 (4) hyväksyttiin tiettyjä kalatauteja, muun muassa lohen tarttuvaa anemiaa, koskeva valmiussuunnitelma, jäljempänä ’valmiussuunnitelma’, jonka Färsaaret oli jättänyt hyväksyttäväksi yhteisön vähimmäistoimenpiteistä tiettyjen kalatautien torjumiseksi 24 päivänä kesäkuuta 1993 annetun neuvoston direktiivin 93/53/ETY (5) 15 artiklan mukaisesti.
(3)
Valmiussuunnitelma sisältää direktiivin 93/53/ETY 6 artiklan mukaisen poistamisohjelman sekä rokotusmenettelyn. Rokottamista käytetään yhä valvontastrategiana. Jotta estettäisiin taudin leviäminen tartunnoista vapaille alueille, päätöksessä 2003/71/EY säädettyjä suojatoimenpiteitä olisi noudatettava niin kauan kuin rokottamista jatketaan.
(4)
Vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetussa neuvoston direktiivissä 2006/88/EY (6) säädetään, että jäsenvaltioiden kyseisen direktiivin nojalla toteuttamia täytäntöönpanotoimia on sovellettava 1 päivästä elokuuta 2008. Päätöstä 2003/71/EY olisi tarkasteltava uudelleen ennen kyseistä päivää.
(5)
Sen vuoksi päätöstä 2003/71/EY olisi muutettava sen soveltamisajan jatkamiseksi 31 päivästä tammikuuta 2007 alkaen 31 päivään heinäkuuta 2008.
(6)
Koska Norjassa esiintyi lohen tarttuvaa anemiaa (ISA), komissio teki tietyistä Norjassa esiintyvää lohen tarttuvaa anemiaa koskevista suojatoimenpiteistä 29 päivänä tammikuuta 2003 päätöksen 2003/70/EY (7). Päätöstä sovellettiin 1 päivään helmikuuta 2004. Selvyyden vuoksi kyseinen päätös on syytä selkeästi kumota.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2003/71/EY 6 artiklassa ilmaisu ”31 päivään tammikuuta 2007” ilmaisulla ”31 päivään heinäkuuta 2008”.
2 artikla
Kumotaan päätös 2003/70/EY.
3 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä helmikuuta 2007.

Labels: 3
0
18
6